text: I V.
  Id modo inter regium & Consulare hoc imperium discriminis fuit, quod illud unius, & cum vita; hoc duorum, & unius anni intervallo finiretur. Quo nullum majus constantiusve adversus tyrannidem, & pro continenda pace publica consilium poterat iniri. Ex perpetuo imperio, ut rectè judicat Florus, annuum placuit, ne potestas mora; ex singulari duplex, ne soli-tudine corrumperetur. Magna enim & continua unius, togata aut militaria imperia, noxia sunt Reip. libertati, ac iccirco improbanda. Id verò discrimen facit, ut hinc liberum populum Romanum appellent, & Consulatum ac libertatem conjungant rerum Romanarum auctores. Non quod nulla sub regibus libertas (nam sine illa nullum omnino imperium, quale tandem sit, magis esse potest, quàm sine majestate) aut sub primis Consulibus major quàm regibus, sed quo nunc tutior facta & dein aucta sit. Qui igitur vel Aristocraticam vel Democraticam imperii formam cum Consulibus coepisse statuunt, egregie falluntur. Vel Monarchia haec dicenda est, vel statuendae plures, quàm Monarchia, Aristocratia, & Democratia, species Rerumpub. Quod non est absurdum. Idem judicandum est de ea Lacedaemoniorum Reipubl. forma, qualis ab initio Heraclidarum ad Lycurgum usque fuit, gemina huic Romanae, in qua supremum imperium duo, non tantum regia potestate, sed etiam nomine habuêre.